Voꝛhte vn̄ ſchamendeſ h̾zen ger
Voꝛhte vn̄ ſchamendeſ h̾zen ger·
fúr manige tvgēde ich kroͤne·
ſi bꝛīgent beide riche loͤne·
ſwem ſi rehte kvnt·
woꝛden ſint bis vf des den grunt·
der mag wol heiſſen lobeſam·
dú ſcham v̾henget niht dc er·
mit ſchandē ſich gehoͤne·
ſo machet in voꝛ ſv̊ndē ſchoͤne·
voꝛhte zaller ſtv̄t·
dirre zweier tvgende fvnt·
iſt aller miſſewende gram·
ſwer bi grôſſem meine·
kleine· fúrhtet gotes zoꝛn·
vn̄ die ſchame hat v̾koꝛn·
ſo ſchande in wil v̾wūdē·
d̾ wirt an erē blos hie fvndē·
vn̄ iſt doꝛt v̾loꝛn·
we dc er ie wart geboꝛn·
d̾ voꝛhte midet vn̄ ſcham·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse